tartuNLP/wikipedia-smugri-20251201 huggingface dataset:
Annalena Baerbock

Annalena Charlotte Alma Baerbock (s. 15. joulukuuta 1980) on saksalainen poliitikko, joka toimi maansa ulkoministeri vuosina 2021–2025. Baerbock toimi Liittouma 90/Vihreät puolueen johtajana vuosina 2018–2022 Robert Habeckin rinnalla. Vuoden 2013 liittopäivävaaleista lähtien hän on ollut Brandenburgin osavaltiosta valittuna kansanedustajana Saksan liittopäivillä.
Vuonna 2025 Baerbock valittiin Yhdistyneiden kansakuntien yleiskokouksen puheenjohtajaksi.
Tausta.
Baerbockin vanhempien ammatit olivat insinööri ja sosiaalipedagogi. Perhe asui maaseudulla Annalenan kahden siskon ja kahden serkun kanssa. Nuorena hän oli aktiivinen urheilija, joka on voittanut trampoliinivoimistelun Saksan mestaruuden pronssia. Baerbock oli 16-vuotiaana vaihto-oppilaana Yhdysvalloissa..
Baerbock opiskeli oikeustiedettä ja valtio-oppia Hampurin yliopistossa vuosina 2000–2004. Maisteriksi hän valmistui London School of Economics:sta 2005 pääaineenaan kansainvälinen oikeus. Baerbock on aloittanut väitöskirjan teon kansainvälisestä oikeudesta Freie Universität Berlinssä, mutta opinnot ovat toistaiseksi jäissä..
Vuosina 2000–2003 Baerbock työskenteli freelancer-toimittajana. Hän oli vihreiden europarlamenttiedustajan Elisabeth Schroedterin avustajana vuosina 2005–2008.
Poliittinen ura.
Baerbock sai ensikosketuksensa politiikkaan jo nuorena, kun hänen vanhempansa veivät hänet ydinvoimaa vastustavaan mielenosoitukseen. Vihreisiin hän liittyi vuonna 2005..
Ensimmäistä kertaa Baerbock oli liittopäivävaalien ehdokkaana vuonna 2009 mutta ei tullut valituksi. Hän nousi liittopäivien edustajaksi vuonna 2013. Vuoteen 2017 asti hän toimi puolueen ilmastopoliittisen toimikunnan puheenjohtajana..
Vuosina 2009–2013 Baerbock toimi Brandenburgin vihreiden puheenjohtajana.. Koko Saksan vihreiden puheenjohtajaksi Baerbock nousi 27. tammikuussa 2018 yhdessä Robert Habeckin kanssa.
Baerbock oli vihreiden ehdokas Saksan liittokansleriksi vuoden 2021 liittopäivävaaleissa.
Näkemyksiä.
Baerbock on poikennut Saksan vihreiden perinteisestä linjasta asemoitumalla puolustuspoliittisissa kysymyksissä lähemmäksi poliittista keskustaa ja kuvailemalla Natoa korvaamattomaksi osaksi Euroopan puolustusta. Hän suhtautui kriittisesti Nord Stream 2 -kaasuputkeen. Lisäksi hän pyrkii siihen, että Saksa lopettaisi hiilen energiakäytön vuoteen 2030 mennessä..
Baerbock sanoi elokuussa 2020, että Saksan ja EU:n tulisi painostaa Kiinaa yhä enemmän maan huonosta ihmisoikeustilanteesta. Yhteistyön Kiinan kanssa pitäisi olla ehdollista ja maan rikkoessa ihmisoikeuksia tulisi mahdolliset kauppaneuvottelut jäädyttää..
Saksan autobahn-teille Baerbock on ehdottanut 130 km/t -nopeusrajoituksia.
Yksityiselämä.
Baerbock on naimisissa PR-managerina toimivan Daniel Holefleischin kanssa. Parilla on kaksi lasta. Perhe asuu Potsdamissa. Baerbockin isoisä Waldemar oli natsi.
Iida Laine

Iida Laine (s. 31. tammikuuta 2002) on suomalainen jalkapalloilija, pelipaikaltaan puolustaja. Hän on pelannut juniorisarjoissa espoolaisessa FC Hongassa kauteen 2018 saakka ja kaksi seuraavaa kautta helsinkiläisessä HFA Märskyssä. Kaudeksi 2021 hän siirtyi Kansallisessa liigassa pelaavaan Helsingin Palloseuraan. Hän pelasi ensimmäisen liigaottelunsa huhtikuussa 2021 Kuopion Palloseuraa vastaan.
Laine on pelannut Suomen alle 17-vuotiaiden maajoukkueessa.
Iso-Antias

Iso-Antias on 17 hehtaarin laajuinen karu, kirkasvetinen ja luonnontilainen metsäjärvi Vihdin kaakkoisosassa läntisellä Uudellamaalla. Se kuuluu Nuuksion kansallispuistoon. Etäisyys Nummelasta on kaksitoista kilometriä itään ja Helsingin keskustasta 28 kilometriä luoteeseen.
Maantiede.
Ison-Antiaan pituus lännestä itään on noin 800 metriä, mukaan luettuna pääaltaasta itään työntyvä suippo lahdelma. Järvi on saareton ja rannoiltaan mökittämätön. Ympäristö on metsää, kangasta ja kalliota, joka kohoaa paikka paikoin yli sata metriä merenpinnan yläpuolelle. Isoon-Antiaaseen laskee oja pohjoisesta Syvä-Antiaasta, järvien välisen kannaksen leveys on alle sata metriä. Isosta-Antiaasta lähtee laskuoja itään Levo-Antiaaseen, järvien välisen kannaksen leveys on alle kaksisataa metriä.
Ison-Antiaan hygieeninen tila on erinomainen.
Antias-järvet ovat kolmen pienehkön metsäjärven kokonaisuus Vihdin kaakkoisosassa lähellä Espoon rajaa. Niiden itäpuolella sijaitsee Suolikas ja kaakkoispuolella Ruuhijärvi.
Iso-Antias (81.057.1.055) kuuluu Mankinjoen valuma-alueeseen (81.057), joka on kolmannen jakovaiheen vesistö Suomenlahden rannikkoalueella (81). Iso-Antias on Mankinjoen valuma-alueen pohjoisia vakavesiä.
Li Qian

Li Qian (, s. 6. kesäkuuta 1990 Henan) on kiinalainen amatöörinyrkkeilijä, maailmanmestari ja olympiamitalisti.
Li on kilpaillut vuodesta 2013 lähtien. Ensimmäisiin MM-kilpailuihin hän osallistui vuonna 2014 Jejun MM-kilpailujen 75 kg sarjaan. Hän voitti kolme ensimmäistä otteluaan pistein 3–0 voittaen ensin intialaisen Monica Saunin, seuraavaksi australialaisen Kaye Scottin ja puolivälierissä ukrainalaisen Kateryna Shambirin. Välieräottelussa Li kohtasi alankomaalaisen Nouchka Fontijnin, jonka hän voitti 2–0. Loppuottelussa yhdysvaltalainen Claressa Shields oli parempi pistein 3–0. Li kilpaili myös vuoden 2015 Aasian-mestaruuskilpailuissa 75 kg sarjassa. Hän voitti puolivälierissä pohjoiskorealaisen Jang Un-Huin ja välierissä intialaisen Pooja Ranin. Loppuottelussa kazakstanilainen Dariga Shakimova oli parempi erin 3–0. Vuoden 2016 MM-kilpailuissa Astanassa Li voitti ensimmäisellä kierroksella vietnamilaisen Ngô Thị Chungin ja toisella kierroksella ruotsalaisen Anna Laurell Nashin kummatkin 3–0, mutta puolivälierävaiheessa hävisi samoin pistein brittiläiselle Savannah Marshallille.
Li osallistui myös Rion olympialaisissa 2016 75 kg painoluokkaan eli keskisarjaan. Hänen ei tarvinnut otella ensimmäisellä kierroksella, mutta voitti puolivälierissä brasilialaisen Andreia Bandeiran pistein 3–0. Välieräottelussa Li hävisi alankomaalaiselle Nouchka Fontijnille pistein 2–1.
Vuoden 2017 AM-kilpailuissa Li otteli jälleen 75 kg sarjassa. Hän voitti puolivälieräottelussaan intialaisen Sweety Booran ja välieräottelussa Dariga Shakimovan kummatkin 5–0. Loppuottelussa Li voitti eteläkorealaisen Seon Su-Jinin jälleen 5–0 saavuttaen uransa ensimmäisen arvokisavoittonsa. New Delhin MM-kilpailuissa Li voitti neljännesvälierissä ruotsalaisen Love Holgerssonin 4–1, puolivälierävaiheessa englantilaisen Natasha Galen 3–2 ja välieräottelussa yhdysvaltalaisen Naomi Grahamin 5–0 edeten loppuotteluun Nouchka Fontijnia vastaan. Li voitti alankomaalaisen pistein 4–1 saavuttaen uransa ensimmäisen maailmanmestaruuden. Li myös uusi Aasian-mestaruutensa Bangkokin AM-kilpailuissa 2019. Hän voitti ensin puolivälierissä kazakstanilaisen Akerke Bakhytzhanin ja välierissä pohjoiskorealaisen Pak Un Simin. Loppuottelussa hän voitti eteläkorealaisen Seon Sujinin. Vuonna 2020 Li varmisti paikan Tokion olympialaisten 75 kg sarjaan voitettuaan Aasian karsintaturnauksen.
Huhtikuuhun 2021 mennessä Li on kilpaillut amatööriurallaan 39 ottelua, josta on voittanut 32.
Syvä-Antias

Syvä-Antias on 6,5 hehtaarin laajuinen kalliojyrkänteiden reunustama metsäjärvi Vihdin kaakkoisosassa läntisellä Uudellamaalla. Se kuuluu Nuuksion kansallispuistoon. Etäisyys Nummelasta on kaksitoista kilometriä itään ja Helsingin keskustasta 29 kilometriä luoteeseen.
Maantiede.
Syvä-Antiaan pituus kaakosta luoteeseen on 400 metriä. Järven itäosassa on kuuden aarin laajuinen saari. Rantoja ei ole mökitetty. Ympäristö on metsää, kangasta ja kalliota, joka kohoaa paikka paikoin yli sata metriä merenpinnan yläpuolelle. Syvä-Antiaasta lähtee laskuoja etelään Isoon-Antiaaseen, järvien välisen kannaksen leveys on alle sata metriä. Isosta-Antiaasta puolestaan lähtee laskuoja itään Levo-Antiaaseen, järvien välisen kannaksen leveys on alle kaksisataa metriä.
Antias-järvet ovat kolmen pienehkön metsäjärven kokonaisuus Vihdin kaakkoisosassa lähellä Espoon rajaa. Niiden itäpuolella sijaitsee Suolikas ja kaakkoispuolella Ruuhijärvi.
Syvä-Antias (81.057.1.056) kuuluu Mankinjoen valuma-alueeseen (81.057), joka on kolmannen jakovaiheen vesistö Suomenlahden rannikkoalueella (81). Syvä-Antias on Mankinjoen valuma-alueen pohjoisia vakavesiä.
Robert Habeck

Robert Habeck (s. 2. syyskuuta 1969 Lyypekki, Länsi-Saksa) on saksalainen kirjailija ja poliitikko, joka toimi Saksan varakanslerina sekä talous- ja ilmastonsuojeluministerinä 2021–2025. Habeck toimi Liittouma 90/Vihreät -puolueen johtajana 2018–2022 Annalena Baerbockin rinnalla. 
Robert Habeck on suorittanut yliopistosta maisterin tutkinnon saksan kielestä, filologiasta ja filosofiasta. Vuodesta 1999 Robert Habeck ja hänen vaimonsa Andrea Paluch ovat työskennelleet freelance-kirjailijoina. Lastenkirjojen ja englanninkielisten runojen käännösten lisäksi pariskunta on julkaissut kuusi romaania. Pariskunnalla on neljä lasta.
Vuonna 2009 Habeck valittiin edustajaksi Schleswig-Holsteinin maapäiville. Hän oli vuosina 2009–2012 vihreiden johtaja Schleswig-Holsteinissa. Vuonna 2018 hän nousi Saksan vihreiden puheenjohtajaksi yhdessä Annalena Baerbockin kanssa, vaikka ei ollut edes maan liittopäivien edustaja.
Habeck valittiin liittopäiville syksyn 2021 vaaleissa ja uudelleen helmikuun 2025 ennenaikaisissa vaaleissa. Hän luopui paikastaan syyskuussa 2025.
Levo-Antias

Levo-Antias on kuuden hehtaarin laajuinen metsäjärvi Vihdin kaakkoisosassa läntisellä Uudellamaalla. Se kuuluu Nuuksion kansallispuistoon. Etäisyys Nummelasta on kaksitoista kilometriä itään ja Helsingin keskustasta 28 kilometriä luoteeseen.
Maantiede.
Levo-Antiaan pituus etelästä pohjoiseen on noin 350 metriä. Järvi on saareton ja rannoiltaan mökittämätön. Ympäristö on metsää, kangasta ja kalliota, joka kohoaa paikka paikoin yli sata metriä merenpinnan yläpuolelle. Levo-Antiaaseen laskee oja lännestä Isosta-Antiaasta, järvien välisen kannaksen leveys on alle sata metriä. Isoon-Antiaaseen puolestaan virtaa laskuoja Syvä-Antiaasta. Levo-Antiaasta lähtee laskuoja etelään kohti Nuuksion Pitkäjärveä, järvien välinen etäisyys on runsaat kaksi kilometriä.
Antias-järvet ovat kolmen pienehkön metsäjärven kokonaisuus Vihdin kaakkoisosassa lähellä Espoon rajaa. Niiden itäpuolella sijaitsee Suolikas ja kaakkoispuolella Ruuhijärvi.
Levo-Antias (81.057.1.054) kuuluu Mankinjoen valuma-alueeseen (81.057), joka on kolmannen jakovaiheen vesistö Suomenlahden rannikkoalueella (81). Levo-Antias on Mankinjoen valuma-alueen pohjoisia vakavesiä.
Piipa Kämppi

Piipa Kämppi (s. 1991) on suomalainen jalkapalloilija, pelipaikaltaan hyökkääjä. Hän on edustanut koko uransa ajan Helsingin Palloseuraa, jossa hän aloitti vuonna 1999. Seuran edustusjoukkueessa hän on pelannut yhtämittaisesti kaudesta 2009 lähtien. HPS pelasi aluksi alasarjoissa, joista joukkue nousi vähitellen ylemmille sarjatasoille. 
HPS pelasi kausina 2017–2020 Ykkösessä, jossa Kämpille kertyi 79 ottelua ja 61 tehtyä maalia. Hän oli sarjan paras maalintekijä 20 maalillaan kaudella 2019 ja 16 maalillaan kaudella 2020, ja jälkimmäisellä kaudella hänet palkittiin myös Naisten Ykkösen vuoden pelaajana. Kaudella 2021 HPS pelasi Kansallisessa liigassa, jossa Kämppi pelasi ensimmäisen ottelunsa huhtikuussa 2021 Kuopion Palloseuraa vastaan.
Kämppi on HPS:n historian paras maalintekijä. Hän nousi tilaston kärkipaikalle 25. toukokuuta 2024 tekemällä PKKU:ta vastaan HPS-uransa 90:nnen maalin.
Valkohikkori

Valkohikkori ("Carya ovata") on jalopähkinäkasveihin kuuluva kesävihanta puu, joka kasvaa alkuperäisenä Pohjois-Amerikan keski- ja itäosissa. Se voi kasvaa yli 30 m korkeaksi, ja elää yli 350 vuotta. Korkein tunnettu valkohikkoripuu Tennesseessä on yli 46 m korkea. Englanniksi puun nimi on "shagbark hickory", mikä viittaa vanhojen puiden kaarnan liuskoittumiseen. Valkohikkorin suomenkielinen rinnakkaisnimi onkin "liuskahikkori".
Ulkonäkö ja koko.
Valkohikkori on keski- tai suurikokoinen puu, joka keskimäärin kasvaa 20-25 metriä korkeaksi ja jopa 50 cm läpimittaiseksi. Suotuisalla kasvupaikalla puu voi saavuttaa yli 40 metrin korkeuden. Sillä on syvälle ulottuva pääjuuri ja tiheä sivujuuristo. Metsässä sille kasvaa korkea, oksaton runko ja pylväsmäinen latvus; avoimella paikalla latvus leviää. Lehdet ovat kerrannaiset, yleensä 5-lehdykkäiset, 8-18 cm pitkät, päältä kiiltävän kellanvihreät. Syysväri on kauniin kullanruskea. Puun kaarna on vanhemmiten liuskoittunutta ja halkeilevaa. Hedelmä on syötävä pähkinä, joka kypsyy syys-lokakuussa. Valkohikkori on yksikotinen puu; hedekukat ovat pitkissä norkoissa ja emikukat pienissä rykelmissä. 
Käyttö.
Valkohikkorin puuaines on taipuisaa, sitkeää ja lujinta kaikista hikkoreista. Sitä käytetään huonekalujen, työkalujen ja tikkaiden valmistukseen. Valkohikkoria käytetään myös lihan savustuksessa. Siitä saadaan erinomaista polttopuuta, ja kuoresta voidaan valmistaa keltaista väriainetta.
Valkohikkorin pähkinät ovat hyvää syötävää, ja niin ihmisten kuin monien eläinten kuten punaoravien, harmaaoravien, pesukarhujen, juovamaaoravien ja mustakarhujen suosiossa. Valkohikkori ei sovellu kaupalliseen pähkinäntuotantoon; se kasvaa hitaasti, ja tuottaa satoa hyvin vaihtelevasti.
The Haunting of Hill House

The Haunting of Hill House on yhdysvaltalainen kauhudraamasarja. Sen on kehittänyt ja ohjannut Mike Flanagan, ja se perustuu Shirley Jacksonin samannimiseen kirjaan vuodelta 1959. "The Haunting of Hill House" on ensimmäinen kausi Flanaganin "The Haunting"-antologiasarjassa, ja se julkaistiin Netflixissä 12. lokakuuta 2018. Toinen kausi, nimeltään "The Haunting of Bly Manor", julkaistiin 9. lokakuuta 2020.
"The Haunting of Hill House" kertoo tarinansa kahdessa aikatasossa: viisi aikuista sisarusta kamppailee lapsuudessaan saamiensa traumojen kanssa, ja takaumien kautta näytetään, mitä tapahtui kun he asuivat vanhempiensa kanssa Hill Housessa ja joutuivat eräänä yönä pakenemaan sieltä.
Tuotanto.
Shirley Jacksonin "The Haunting of Hill House" on sovitettu elokuvaksi kahdesti aiemmin: vuonna 1963 valmistui ensimmäinen sovitus, "Yö kauhujen talossa", ja vuonna 1999 "The Haunting – paholaistalo". Vuonna 2017 Netflix ilmoitti tilanneensa 10 jakson mittaisen kokonaisuuden kauhuohjaajana kunnostautuneelta Mike Flanaganilta, Steven Spielbergin Amblin Television -yhtiöltä sekä Paramount Television -yhtiöltä.
Vastaanotto.
"The Haunting of Hill House" sai ilmestyessään valtavan positiiviset arvostelut; erityisesti näyttelijätyötä ja ohjausta kehuttiin. Elokuvasivusto Rotten Tomatoes ilmoittaa 97 prosentin kriitikoista arvostelleen sarjan positiivisesti. Sivustolla sarjaa kehutaan "tehokkaaksi kummitustarinaksi". Kirjailija Stephen King, joka pitää Jacksonin alkuteosta suuressa arvossa, kutsui sarjaa loistavaksi ja nerokkaaksi, arvellen Jacksonin itsensäkin antavan sarjalle hyväksyntänsä, jos eläisi. Elokuvaohjaaja Quentin Tarantino kutsui "The Haunting of Hill Housea" ehdottomaksi suosikkisarjakseen Netflixissä.
Maija Järvelä

Maija Järvelä (o.s. Löytynoja, s. 17. tammikuuta 1984) on suomalainen paralympiaurheilija. Hänen lajejaan ovat paramaasto- ja para-ampumahiihto. Järvelällä on kädessään synnynnäinen hermovaurio.
Järvelä on saavuttanut yli kymmenen vuotta kestäneen kilpailu-uransa aikana ampumahiihdon paralympiahopeaa Kanadan Vancouverissa vuonna 2010. Hän on voittanut kuusi MM-mitalia, joista yhden maastohiihdossa. Vuoden 2014 paralympialaisissa Venäjän Sotšissa hän jäi niukasti neljänneksi. 
Järvelä voitti ampumahiihdon maailmancupin kokonaiskilpailun vuosina 2011 ja 2012. Vuoden 2012 Urheilugaalassa Järvelä oli ehdokkaana Läpimurto-palkintoluokassa tyttönimellään Löytynoja. Aktiiviuransa Järvelä päätti vuonna 2015.
Järvelä on opiskellut insinööriksi Centria-ammattikorkeakoulussa. Hän asuu Ylivieskassa.
Chapati

Chapati on Intian niemimaalta peräisin oleva ohutleipä. Leipä kuuluu peruselintarvikkeisiin Intiassa, Nepalissa, Bangladeshissa, Pakistanissa, Sri Lankassa, Itä-Afrikassa, Arabian niemimaalla ja Karibialla. Chapati on itse asiassa lähes samaa leipää kuin roti, mutta se vain kaulitaan ja paistetaan eri tavalla kuin roti.
Teija Paajamaa

Teija Paajamaa on suomalainen televisio-ohjaaja. Hän on ohjannut suomalaisia viihdeohjelmia 1990-luvulta lähtien. Paajamaan ohjauksia ovat olleet muun muassa "Kingi", "Posse", "Putous", "Uutisvuoto" ja "Vain elämää".
1970-luvulta 1990-luvulle Paajamaa työskenteli kuvaussihteerinä MTV:n uutislähetyksissä ja viihdeohjelmissa kuten "Levyraati", "Vesku Show" ja "Speden Spelit". Kuvaussihteeriksi Paajamaa oli kouluttautunut MTV:n kuvaussihteerikurssilla 1976–1977.
Paajamaa on ollut ehdolla vuoden ohjaaksi Kultainen Venla -gaalassa vuosina 2015, 2019 ja 2020.
Virgiliu Postolachi

Virgiliu Postolachi (s. 17. maaliskuuta 2000 Edineț) on moldovalainen jalkapalloilija, pelipaikaltaan hyökkääjä. Hän on edustanut Vendsyssel FF:ä tammikuusta 2021 lainalle Royal Excel Mouscronista.
Hän on syntynyt Moldovassa, mutta 2-vuotiaana hän muutti Ranskaan vanhempiensa kanssa. Vuonna 2013 hän siirtyi Paris Saint-Germainin akatemiaan. Heinäkuussa 2019 hän siirtyi Lille OSC:iin. Heinäkuussa 2020 hän siirtyi Royal Excel Mouscroniin ja tammikuussa 2021 hän siirtyi lainalle Vendsyssel FF:iin kauden loppuun asti.
Syyskuussa 2018 hän sai Romanian kansalaisuuden ja hän halusi edustaa Romaniaa, mutta FIFA ei sallinut häntä. 25. maaliskuuta 2021 hän teki debyyttinsä Moldovan maajoukkueessa Färsaaria vastaan.
Barbro Westerholm

Barbo Westerholm (os. "Lagergren," 16. kesäkuuta 1933 Tukholma – 13. maaliskuuta 2023 Tukholma) oli ruotsalainen lääkäri, tutkija ja poliitikko, joka toimi kahdesti valtiopäivien edustajana. Hän edusti liberaaleja ja oli 2022 valtiopäivien vanhin edustaja.
Tausta ja yksityiselämä.
Westerholm syntyi vuonna 1933 Tukholmassa, ja hänen vanhempansa olivat Helge ja Gunhild Lagergren. Lapsuudenkoti tuli toimeen, mutta ylimääräistä rahaa ei Westerholmin mukaan juurikaan ollut.
Westerholm valmistui lääkäriksi Karoliinisesta instituutista vuonna 1959 ja väitteli tohtoriksi viisi vuotta myöhemmin. Hän työskenteli lääketieteen parissa 1960-luvulta lähtien. Westerholm toimi muun muassa Ruotsin sosiaalihallinnon pääjohtajana, ja oli ensimmäinen nainen kyseisessä virassa, vuosina 1979–1985. Tuolloin Sosiaalihallinto muun muassa määritteli, ettei homoseksuaalisuus ole sairaus. Sosiaalihallinnon jälkeen hän toimi kolme vuotta Karoliinisessa instituutissa apulaisprofessorina.
Vuonna 1959 Barbro meni naimisiin suomenruotsalaisen lääkärin Peter Westerholmin kanssa. Parilla on yksi tytär ja kolme poikaa.
Westerholm kuoli Tukholmassa 13. maaliskuuta 2023. Liberaalien julkaiseman tiedotteen mukaan hän kuoli kotonaan sairauteen.
Poliittinen ura.
Westerholm valittiin Ruotsin valtiopäivien edustajaksi ensimmäistä kertaa vuonna 1988. Hän edusti Tukholman vaalipiiriä, ja kertoi, että kiinnostus politiikkaan heräsi Sosiaalihallinnossa vietettyjen vuosien aikana. Suurimman osan valtiopäivillä viettämästään ajasta Westerholm toimi sosiaalivaliokunnassa. 
Vuonna 1990 Westerholm oli mukana koordinoimassa kansainvälisen liberaalien naisten verkoston perustamista Helsingissä.
Westerholm jätti valtakunnan politiikan vuonna 1999, kun hän siirtyi Ruotsin eläkeläisten liiton puheenjohtajaksi. Hän toimi tässä virassa vuoteen 2005 asti. Tuona aikana hän alkoi kiinnostua myös ikäsyrjintään liittyvistä kysymyksistä ja nimesi ne myöhemmin keskeisiksi teemoikseen politiikassa.
Uudelleen valtiopäivien edustajaksi Westerholm valittiin vuoden 2006 vaaleissa. Hän uusi paikkansa kolmesti ja jättäytyi pois eduskunnasta vuonna 2022. Yhteensä Westerholm toimi parlamentissa 27 vuotta. Vuonna 2019 hänet valittiin myös RFSU:n puheenjohtajaksi.
Kunnianosoituksia.
Vuonna 2007 Westerholm nimitettiin Uppsalan yliopiston kunniatohtoriksi. Vuonna 2016 hän sai kunniatohtorin arvon Malmön korkeakoulussa.
Zykera Rice

Zykera Rice (s. 1996) on yhdysvaltalainen koripalloilija, joka on pelannut suomalaisseura Kotkan Peli-Karhuissa kaudesta 2019–2020 alkaen. Hän oli voittamassa Naisten Suomen Cupia kaudella 2019–2020. Kaudella 2020–2021 Peli-Karhut voitti Suomen-mestaruuden, ja Rice oli Peli-Karhujen paras pisteissä (24,0 pistettä ottelua kohden) ja levypalloissa (10,4 levypalloa ottelua kohden).
Anto Raukas

Anto Raukas (17. helmikuuta 1935 Tartto – 19. huhtikuuta 2021) oli virolainen geologi ja tiedejohtaja.
Vuonna 1958 hän valmistui Tarton yliopistosta.
Vuodesta 1958 hän työskenteli Viron tiedeakatemian geologian instituutissa . Vuodesta 1993 hän oli Viron meriakatemian professori ja vuodesta 1995 lähtien ympäristötekniikan johtaja.
Vuosina 1991, 1996, 2003 ja 2015 hän sai Viron tasavallan tiedepalkinnon.
Lina Abarbanell

Lina Abarbanell (1879–1963) oli Saksassa syntynyt yhdysvaltalainen oopperalaulaja ja näyttelijä. Hänet tunnettiin etenkin eurooppalaisen kevyen oopperan ja Broadway-näyttelijänä.
Elämäkerta.
Lina Abarbanell syntyi sefardijuutalaiseen perheeseen Berliinissä Saksassa vuonna 1879. Perhe oli ollut osallisena paikallisessa teatterielämässä. Abarbanell sai ensimmäisen roolinsa vuonna 1904 eli vain 15-vuotiaana Berliinin oopperan näytöksessä "Die Fledermaus".
Abarbanell alkoi kierrellä jo hyvin nuorena eri Eurppan maissa ja hän tuli tunnetuksi näyttelijäksi ja solistiksi. Erityisen tunnetuksi hän tuli wieniläisessä oopperassa. Abarbanell näytteli monien tuon ajan wienilisen oopperan johtohahmojen, kuten Franz Leharin ja Oscar Strauksen ohjauksissa.
Vuonna 1905 Abarbanell oli mukana myös Metropolitan-oopperan toiminnassa New Yorkissa Yhdysvalloissa. Hän näytteli "Kertun" roolia Engelbert Humperdinckin oopperassa "Hannu ja Kerttu". Sittemmin Abarbanell muutti Chicagoon yhdessä aviomiehensä Edward Goldbeckin kanssa. Goldbeck oli toimittaja ja kulttuurikriitikko. Parilla oli myös nuori tytär. He palasivat New Yorkiin ensimmäisen maailmansodan jälkeen.
Sittemmin Abarbanell teki Yhdysvalloissa tunnetuksi wieniläistä kevyttä oopperaa. Suosittuja roolejaan olivat esimerkiksi päärooli Franz Leharin oopperassa "The Merry Wondow". Abarbanellin ja hänen aviomiehensä kotiin Chicagossa kutsuttiin usein eurooppalaisia ja amerikkalaisia taiteilijoita ja kirjailijoita. Abarbanellin aviomiehen kuoltua vuonna 1934 hän siirtyi näyttelijästä tuottajaksi ja ohjaajaksi.
Tytär Eva Goldbeck kuoli vain 24-vuotiaana vuonna 1935. Eva Goldbeckin aviomies oli säveltäjä Marc Blitzstein, jonka kanssa Abarbanell oli läheisissä tekemisissä myös tyttärensä kuoleman jälkeen. Abarbanell toimi menestyksekkäästi Blitzsteinin roolittajana. Hän esiintyi myös edelleen teatterissa ("Porgy and Bess") ja myös elokuvassa ("Carmen Jones"). Abarbanell kuoli vuonna 1963 hieman ennen 84-vuotispäiviään.
Vallittu

Vallittu on vanha karjalainen suku, jonka historia liittyy vuoden 1323 Pähkinäsaaren rauhan aikaan ja erityisesti Käkisalmen kapinaan vuonna 1337, jolloin Käkisalmen linnan päälliköksi valittiin "Valit Karjalainen". 
Valit (Valittu, nyk. Vallittu) vaikutti toiminnallaan Ruotsin ja Novgorodin väliseen rajaan Käkisalmen kohdalla. Linnanpäällikkö Valittu ja ilmeisesti hänen poikansa ja pojanpoikansa olivat Novgorodin "Pyhän Sofian ensimmäisen kronikan" mukaan karjalaisten heimopäällikköjä ja he tekivät kauppa- ja sotaretkiä Käkisalmesta Pielisjärven ja Oulujärven vesistöjen sekä Vienan niemimaan kautta pohjoiseen. Näihin liittyvät muun muassa Ilomantsin Koitereenjärvessä oleva "Vallitunselkä", Kemijoessa oleva "Vallitunsaari", Vienan Kemin edustalla oleva "Vallitunsaari" ja Jäämeren rannalla Varanginvuonon pohjoisrannalla Mortensnesissä oleva "Valitunkivi". Muistokivi on 1500-luvulla muistiin pannun selityksen mukaan Karjalan heimopäällikkö Valitun Lapin sotaretken voiton merkiksi pystytetty. Sotaretkellä karjalaiset valtasivat Lapin norjalaisilta ja Norjan verotusoikeus Lapissa päättyi.
Linnanpäällikkö Valitun pojanpoika on haudattu kertoman mukaan Käkisalmen Vapahtajan kirkkoon, joka on sijainnut linnan ulkopuolella. 
Vallittu-nimisiä henkilöitä oli vuonna 2023 Suomessa 137 ja he asuvat eri puolilla maata. Sukunimi oli yleisyysjärjestyksessä sijalla 5 236.
Rachel Aberlin

Rachel Aberlin oli 1500-luvulla Safedissa, Damaskoksessa ja Jerusalemissa vaikuttanut juutalainen mystikko. Hänet tunnetaan kabbalisti Hayyim Vitalin teoksesta "Sefer ha-Hezyenot". 
Elämäkerta.
Rachel Aberlin tunnetaan lähinnä rabbi ja kabbalisti Hayyim Vitalin aikalaisteoksen "Sefer ha-Hezyenot" (vapaasti kääntäen "Näkyjen kirja") perusteella. Aberlinin tarkkaa syntymäaikaa tai paikkaa ei tunneta. Hän syntyi suurin piirtein 1500-luvun toisella neljänneksellä mahdollisesti Thessalonikissa. Vuonna 1564 hän asettui aviomiehensä Judahin kanssa Safediin. Aberlinin mies oli vauras paikallisen aškenasijuutalaisen yhteisön johtohahmo, ja hänen kuollessaan vuonna 1582 Aberlinista tuli rikas leski.
"Sefer ha-Hezyenot" kuvailee Aberlinin saaneen jatkuvia näkyjä profeetta Eliasta ja viidestä palavasta pilarista. Ilmeisesti hän oli myös jonkinlainen johtohahmo Safedin naisten parissa. Aberlin mainitaan Safedin ohella myös eri yhteyksissä Damaskoksessa ja Jerusalemissa samaan aikaan Vitalin kanssa. Ilmeisesti Vital ja Aberlin tunsivat toisensa hyvin. Vital mainitsee useita esimerkkejä Aberlinin hengellisistä kyvyistä.
Vital kertoi Aberlinin saamasta unesta, jonka hän jakoi Vitalin kanssa. Unessaan Aberlin näkee Vitalin suuren pöydän takana, jonka takana paloi kasa heinää tulen sitä kuitenkaan kuluttamatta. Vital sanoo tämän olevan viite Obadjan kirjaan (1:18): ”Jaakobin heimo on oleva tuli ja Joosefin heimo on liekki, mutta Esaun heimo kuin oljet”. Edelleen unessa oleva Aberlin taas toteaa Vitalin käsittävän unen "kirjaimellisesti", kun taas hän itse käsittää sen "todellisen luonteen".
Aberlin kuoli ehkä Damaskoksessa 1600-luvun ensimmäisellä neljänneksellä.
Lauren Price

Lauren Louise Price (s. 25. kesäkuuta 1994 Newport) on walesilainen amatöörinyrkkeilijä ja maailmanmestari. Hän on otellut enimmäkseen keskisarjassa (75 kg).
Price on kilpaillut vuodesta 2011 lähtien. Hän kilpaili tuona vuonna ensimmäistä kertaa EM-kilpailuissa, kun hän osallistui Rotterdamin EM-kilpailuissa 69 kg sarjassa. Hän voitti ensimmäisessä ottelussa irlantilaisen Louise Traynorin ja puolivälieräottelussa turkkilaisen Nurcan Gokselin 11–3. Välierävaiheessa Price kuitenkin hävisi ukrainalaiselle Maria Badulinalle 17–7, mutta saavutti ensimmäisen arvokisamitalin. Vuoden 2016 EM-kilpailuissa Price otteli 75 kg sarjassa. Hän voitti puolivälierissä puolalaisen Elzbieta Wojcikin pistein 3–0, mutta hävisi välieräottelussa englantilaiselle Natasha Galelle 2–0. Price kilpaili Sofian EM-kilpailuissa 2018 75 kg sarjassa. Ensimmäisessä ottelussaan Price voitti romanialaisen Ionela Nanen, mutta hävisi välierissä ukrainalaiselle Mariya Borutsalle 3–2.
Ensimmäisen kerran maailmanmestaruuskilpailuihin Price osallistui New Delhissä, kun hän otteli 75 kg sarjassa. Hän pääsi aloittamaan suoraan toiselta kierrokselta, jossa voitti irlantilaisen Aoife O'Rourken 5–0. Puolivälierissä Price voitti puolalaisen Elżbieta Wójcikin, mutta hävisi välierissä alankomaalaiselle Nouchka Fontijnille. Ulan-Uden MM-kilpailuissa 2019 Price otteli 75 kg sarjassa. Hän voitti ensimmäisessä ottelusaan intialaisen Saweetyn 3–1 ja puolivälieräottelussa liettualaisen Iveta Lešinskytėn 5–0. Välierissä Price voitti marokkolaisen Khadija El-Mardin 5–0. Price hävisi loppuottelun alun perin erin 3–2 Nouchka Fontijnille, mutta hän haastoi ottelun lopputuloksen. Haasto hyväksyttiin ja näin Price voitti maailmanmestaruuden.
Huhtikuuhun 2021 mennessä Price on kilpaillut amatööriurallaan 39 ottelua, josta on voittanut 27.
Hjalmar Gullberg

Hjalmar Gullberg (30. toukokuuta 1898 Malmö, Ruotsi – 19. heinäkuuta 1961 Tukholma, Ruotsi) oli ruotsalainen runoilija, oppiarvoltaan filosofian lisensiaatti. Hän oli 1930-luvun Ruotsissa luetuimpia runoilijoita.
Gullberg oli Radioteaternin johtaja 1936–1950 ja Ruotsin akatemian jäsen vuodesta 1940. Hän uudisti ruotsalaista runoutta liittämällä arkista puhekieltä ylevään. Runot ovat muodoltaan tiiviitä ja romanttisen musikaalisia. Hän ruotsinsi Federico Garcia Lorcaa sekä antiikin kirjallisuutta, kuten Euripidesta ja Sofoklesta.
Caitlin Parker

Caitlin Parker (s. 17. huhtikuuta 1996 Subiaco) on australialainen amatöörinyrkkeilijä. Parker on otellut lähinnä keskisarjassa (75 kg).
Parker on kilpaillut vuodesta 2011 lähtien. Parker kilpaili Astanan MM-kilpailuissa 2016 75 kg sarjassa, mutta hävisi ensimmäisen ottelunsa kazakstanilaiselle Violleta Knyazevalle 2–1. Ulan-Uden MM-kilpailuissa 2019 hän voitti ensimmäisellä kierroksella ranskalaisen Davina Michelin, mutta hävisi seuraavassa ottelussa turkkilaiselle Şennur Demirille 4–1. Vuonna 2020 Parker varmisti paikan Tokion olympialaisten 75 kg sarjaan oltuaan toinen Aasian karsintaturnauksessa.
Huhtikuuhun 2021 mennessä Parker on kilpaillut amatööriurallaan 28 ottelua, josta on voittanut 17.
Benvenida Abrabanel

Benvenida Abrabanel oli nykyisessä Italiassa 1400-luvun ja 1500-luvun vaihteessa elänyt juutalainen liikemaailmassa toiminut nainen. Häntä pidetään yhtenä oman kautensa ja alueensa rikkaimmista ja vaikutusvaltaisista juutalaisista naisista. 
Elämäkerta.
Benvenida Abrabanel syntyi vuoden 1473 paikkeilla. Hänen isänsä Jacob Abrabanel oli Isaac Abrabanelin veli, ja Benvenida meni naimisiin Isaacin nuorimman pojan Samuelin kanssa. Vuoteen 1492 mennessä Benvenidan perhe oli asettunut Napoliin Italiassa, jossa Benvenidan isä ja sittemmin hänen aviomiehensä toimivat paikallisen juutalaisen yhteisön johtohahmoina. Benvenida sai kuusi lasta ja kasvatti myös yhden miehensä aviottomista lapsista. Perhessä kasvoi myös Eleanora de Toledo, Napolin espanjalaisen varakuninkaan Pedro de Toledon toinen tytär.
Benvenida Abrabanel tunnettiin vakaumuksellisen uskonnollisena. Hän paastosi päivittäin ja oli vuosina 1524–1525 innokas messiaanisen David Reuvenin kannattaja. Hän lähetti tälle kolmeen otteeseen rahaa, sekä silkille kullalla kirjaillut kymmenen käskyä. Hänen tiedettiin myös ostaneen tuhansien panttivankien vapauden. Vuonna 1533 Espanjassa kaavailtiin Napolin juutalaisten karkottamista, mutta ilmeisesti Benvenidan ja muiden merkkihenkilöiden vetoomuksen jälkeen Kaarle V lykkäsi karkotusta. Abrabanelit muuttivat vuonna 1541 Ferraraan, joka tuolloin tunnettiin sefardijuutalaisten turvapaikkana.
Ferrarassa vaikutti Gracia Mendes Nasi, joka vuosina 1555–1556 yritti saada Osmanien valtakunnan juutalaisia kauppiaita boikotoimaan italialaista Anconan satamaa. Abrabanelit ja etenkin Benvenidan poika Jacob lukeutuivat Anconan puolustajiin. Benvenidan aviopuoliso Samuel Abrabanel kuoli vuonna 1547 ja jätti jälkeensä suuren omaisuuden, jonka peri kokonaisuudessaan testamentilla Benvenida. Samuelin avioton poika vastusti tätä sillä perusteella, että juutalaisen lain perusteella naiset eivät voineet periä. Kysymyksestä tuli huomattava kiistakapula Italiassa ja Osmani-valtakunnassa toimineiden rabbien välillä. 
Benvenida alkoi joka tapauksessa johtaa miehensä liiketoimia. Firenzestä hän sai luvan avata kaksi pankkia Toscanassa kahden poikansa kanssa. Toinen pojista oli Judah, joka riitaantui äitinsä kanssa avioliittonsa vuoksi. Benvenida teki hänestä perinnöttömän vuonna 1553. Benvenida kuoli vuoden 1560 jälkeen.
Puzzle Bobble

Puzzle Bobble, julkaistu myös nimellä Bust a Move, on Taiton kehittämä toiminta- ja pulmapeli. Peli on julkaistu vuonna SNK:n Neo-Geo MVS-järjestelmälle ja kolikkopelinä Taiton Taito B System -alustalle. Peli toimitettiin Neo-Geolle pelimoduuleilla.
Pelaaminen.
"Puzzle Bobble" on yksinkertainen pulmapeli. Pelaajan tavoitteena on yhdistää kolme samanväristä palloa. Huolellisella suunnittelulla on mahdollista saada useiden pallorivien komboja. Pelillisesti "Puzzle Bobble" lainaa paljon sitä edeltäneiltä pulmapeleiltä. Taito kuitenkin yhdisteli niiden elementtejä luovasti, joten peli vaatii pelaajalta monipuolisia taitoja. Pelaajan täytyy hallita niin kauaskatseinen suunnittelu kuin tarkkuus ja nopeus. Pelin ohjaimet ovat yksinkertaiset, vain yksi arcadejoystick ja ampumisnappi. Pelaaja ohjaa Bubin ja Bobin harppuunatykkiä ruudun alalaidassa. Ammuksia voi myös kimmottaa reunoja kautta. Pallojen osuminen ruudun alareunaan täytyy estää. Yksinpeli sisältää 30 karttaa. Peliä voi pelata myös kaksinpelinä, jolloin kolmen pallon sarjan kokoaminen siirtää yli jääneet turhat pallot vastustajan puolelle, aivan kuten "Tetriksen" moninpeliversioissa. 
Peli muistuttaa muutenkin niin paljon "Tetristä", että sitä on kutsuttu myös "Tetris"-klooniksi. Vielä samantyyppisempänä pelinä tosin pidetään "Super Puyo Puyoa". Myös tietokonetta vastaan voi pelata, jolloin tietokone ohjaa jo aiemmasta "Bubble Bobble" -pelistä tuttuja hahmoja.
Kehitys ja julkaisu.
"Puzzle Bobblen" ilmestyttyä vuonna 1994 kolikkopelihallien pulmapelien kehitys oli pysähtynyt paikoilleen. Alan klassikkojen kuten "Tetriksen", "Breakoutin", ja "Columnsin" ilmestymisestä oli jo vuosikausia, ja 1990-luvun alun pelit keskittyivät lähinnä "Dr. Marion" ja "Yoshi's Cookien" tapaan elävöittämään vanhoja pelejä tunnetuilla hahmoilla. Taito päätti toimia trendin vastaisesti ja kehitti "Puzzle Bobblen" melko tuntemattomien "Bubble Bobble" -pelin Bub ja Bob -dinosaurushahmojen ympärille.
Uuden pulmapelin menestys pelihalleissa yllätti pelialan. Peli käännettiin sittemmin myös useille konsoleille kuten Sega Dreamcastille ja Neo-Geo Pocketille. Uudet versiot kuitenkin lisäsivät pelin monimutkaisuutta, mikä vei sitä kauemmas sen alkuperäisestä yksinkertaisesta ideasta. Tästä syystä alkuperäistä kolikkopeliversiota pidetäänkin arvossa. Peli muistetaan erityisesti hyvistä ääniefekteistään ja alati kiihtyvästä musiikista. Ulkoasultaan se on melko pelkistetty.
Essity

Essity Aktiebolag on ruotsalainen pehmopaperiyritys, jonka pääkonttori sijaitsee Tukholmassa. Essity perustettiin vuonna 2017 SCA:n jakautuessa kahtia.
Suomessa Nokian paperitehdas on Essityn omistuksessa.
Essityn tuotteita ovat muun muassa Libero-vaipat, Libresse-kuukautissuojat, Lotus-pehmopaperit, Tena-virtsankarkailusuojat ja Tork-käsipyyhkeet.
Sininen kuu (elokuvateatteri)

Sininen kuu oli Töölön tullissa Helsingin Meilahdessa vuosina 1941–1986 toiminut elokuvateatteri. Se sijaitsi Tullinpuomin talossa Mannerheimintien ja Topeliuksenkadun kulmassa, osoitteessa Mannerheimintie 118. Sisäänkäynti oli Topeliuksenkadun puolella.
Suomi-Filmin vuonna 1941 avaama, alun perin 367-paikkainen elokuvasali oli Taka-Töölön alueen ensimmäinen elokuvateatteri. Se tunnettiin ala-aulan ja teatterisalin kauniista funkissisustuksesta. Tilat omisti rautakauppayhtiö Rake, jolla oli liike samassa Tullinpuomin talossa.
Teatteri sai ilmeisesti nimensä Frank Capran elokuvasta "Sininen kuu" (Blue Horizon, 1937). Tullinpuomin tornitalon katolla teatterista muistutti neonvalomainos, sininen kuunsirppi.
Vuonna 1980 Sininen kuu sai entistäkin sinisemmän sisustuksen, uudet nojatuolimaiset istuimet ja salin takaosaan kolme ylellistä aitiota. Samalla salin paikkamäärä väheni 336:sta 226:een. Toiminta kuitenkin loppui muutamaa vuotta myöhemmin 1986. Sittemmin tiloissa on toiminut kuntosali Hot Gym Kino.
3D-kriisit

3D-kriisit on Apulannan kappale, joka julkaistiin virallisesti 10. syyskuuta 2021. Yhtye soitti kappaleen ensimmäistä kertaa kuitenkin jo 16. huhtikuuta Voice of Finlandissa. Kirkkovene-yhtye teki kappaleesta oman version jo ennen kuin Apulanta itse ehti julkaista kappaletta suoratoistopalveluissa.
Ann Gerry

Ann Thompson Gerry (12. elokuuta 1763 – 17. marraskuuta 1849) oli Yhdysvaltain varapresidentin Elbridge Gerryn puoliso.
Ann Gerry, omaa sukua Thompson, oli newyorkilaisen kauppiaan tytär. Pariskunta meni naimisiin vuonna 1786, kun Elbridge Gerryn ura kongressissa oli ohi. He saivat yhdeksän lasta.
Balanophora indica

Balanophora indica on Balanophoraceae-heimoon kuuluva kasvilaji.
Lajilla on 10–20 lehteä, jotka ovat väriltään kellertävän oransseja. Lehtiasento on kierteinen. Laji on kaksikotinen ja sen hedekukinnot ovat punaisia, 5–10 cm pitkiä ja halkaisijaltaan 2–6 cm. Hedekukat ovat punertavia. Emikukinnot ovat pallomaisia, pituudeltaan sekä halkaisijaltaan 1–5 cm. Lajin kukinta-aika on loka–joulukuussa.
"Balanophora indica" kasvaa Kaakkois-Aasiassa ainavihannissa metsissä 900–1500 metrin korkeudella merenpinnasta. Lajia tavataan Kiinassa, Intiassa, Myanmarissa, Thaimaassa, Laosissa, Vietnamissa, Malesiassa ja Indonesiassa sekä Filippiineillä Luzonin saarella ja Tyynenmeren saarilla ainakin Guamilla.
Olof Lagercrantz

Olof Lagercrantz (10. maaliskuuta 1911 Tukholma, Ruotsi – 23. heinäkuuta 2002) oli ruotsalainen kirjailija, kirjallisuudentutkija ja kriitikko, koulutukseltaan filosofian tohtori. Hän oli Dagens Nyheterin päätoimittaja 1960–1975 ja sitä ennen kymmenen vuotta DN:n kulttuuriosaston päällikkö. Hänen varhaisissa runoissaan, kuten kokoelmassa "Dikter från mossen" (1943) näkyy tukeutuminen klassiseen runouteen. Hänen tuotantonsa keskeisiä teemoja on lapsuuden kesä.
Kokoelman "Linjer" (1962) taustalla on hänen Danten runouden tutkimustyönsä "Från helvetet till Paradiset" (1964, suom. "Helvetistä paratiisiin"). Hän on julkaissut kirjailijamonografioita muun muassa Erik Axel Karlfeldtista, Agnes von Krusenstjernasta, Nelly Sachsista, James Joycesta ja August Strindbergistä (suom.).
Lagercrantz oli aikanaan kiistelty keskustelija ja mielipiteenmuodostaja. Päätoimittajana hän edusti vastakkaisia arvoja edeltäjäänsä Herbert Tingsteniin nähden, joka ajoi Ruotsia Natoon ja halusi Ruotsille ydinaseen. Lagercrantzin sydän oli syrjäytyneiden puolella, ja hän jakoi nuorten unelmat uudesta yhteiskunnasta.
Alfred Austin

Alfred Austin (1835–1913) oli englantilainen runoilija ja poeta laureatus (engl. "poet laureate") Alfred Tennysonin jälkeen 1896.
Austin oli asianajaja mutta luopui urasta 1861. Hän julkaisi runoteoksia ja kirjoitti konservatiivisiin aikakauskirjoihin. Hänen runotuotantonsa on muodoltaan korkealaatuista mutta ei omintakeista. "The Season" (1861) on satiiri, jossa hän pilkkaa Lontoon seurapiirielämää. Se herätti vastalauseita. Austinin muita teoksia ovat muun muassa "The Human Tragedy" (1862), satiiri "The Golden Age" (1871) ja "Soliloquies in Song" (1881). Hän on kirjoittanut lisäksi näytelmiä ja romaaneja sekä terävää kritiikkiä, kuten "The Poetry of the Period" (1870). Kuusiosainen " Poetical Works" ilmestyi 1892.
Goust

Goust on kylä Etelä-Ranskassa Pyrénées-Atlantiquesin departementissa vuoristossa noin kilometrin korkeudessa Larunsin kaupungin lähellä. Kylän pinta-ala on 3,7 km².
1800-luvulla kylästä alettiin kertoa tarinaa, että se on ollut vuodesta 1648 itsenäinen tasavalta, jota johtaa vanhimpien neuvosto ja presidentti, joka on samalla ylin tuomari.
Tosiasiassa Ranskan alueella on ollut useita vastaavia syrjäisiä, eristyneitä kyliä, joita on voitu sanoa Ranskan rajojen sisällä oleviksi "autonomisiksi tasavalloiksi". Se edusti kuitenkin 1800-luvun alkuun tavallista paikallista yhteisöä.
Harrejaure (Rånejoki, Harrejaur)

Harrejaure (, ) 
on Ruotsissa Norrbottenissa Jällivaaran kunnassa sijaitseva järvi, joka kuuluu Rånejoen vesistöön.
Maantietoa.
Harrejaure on 1,7 kilometriä pitkä, 0,8 kilometriä leveä ja sen pinta-ala on 86 hehtaaria eli 0,86 neliökilometriä. Järvi on 14 kilometriä länteen Nattavaarasta ja saman verran itä-koilliseen Luulajajoen Messauren vesivoimalasta. Se sijaitsee seudun korkeimman vaaran Atjekvaaran juurella sen länsipuolella. Vaaran huippu yltää 564 metriä mpy., ja kun järven vedenpinnan korkeus on noin 410 metriä, nousee vaara 154 metrin korkeuteen järvestä. Järven ympäristössä on järviä ja lampia hyvin tiheässä ja niiden välissä on suovaltaista maastoa. Vaaran ja järven välissä sijaitsee samanniminen kylä, jonne tulee Nattavaarasta ja Messaureen kulkevalta tieltä tienhaara. Asutuksen lisäksi on järvellä pari mökkiä.
Luontoarvoja.
Valuma-alueen maaperän yleisimmät maalajit ovat moreeni (33,0 %), turve (40,2 %) ja kallioalue (0,5 %). Muut alueet ovat erilaisia vesistöjä.
Vesistösuhteet.
Harrejaure kuuluu Rånejoen vesistössä (päävesistötunnus 7) Rutnajoen sivujoen Hárrejåhkån valuma-alueeseen . Rutnajoen valuma-alueen pinta-ala on noin 109 neliökilometriä (km²), joka on alle 3 % koko vesistön 4 207 km² pinta-alasta . Järvi on Harrejåkkån lähdejärvi ja sen valuma-alueen pinta-ala on 14,25 km² ja järvisyys 10,9 %. Järven keskivirtaaman arvioidaan olevan 0,20 m³/s . Järven kaakkoispäähän laskee pikkupuro, jonka uoma käy monien lampien ja järven kautta. Niitä ovat Biktjajavrre, Karnisjön ja Salmijärvi. Harrejåkkå virtaa ensin kohti pohjoista ja siellä se yhtyy Rutnajokeen, joka vuorostaan yhtyy Rånejokeen. Rånejoki laskee Perämereen Råneåssa Luulajassa.
Gustav Falke

Gustav Falke (11. tammikuuta 1853 Lyypekki – 8. helmikuuta 1916 Hampuri, Saksa) oli saksalainen lyyrikko mutta myös humoristi. Runokokoelmien lisäksi Falke julkaisi myös monografian Joseph von Eichendorffista (1906), romaaneja, saturunoja sekä kertomuksia ja runoja lapsille. Falke oli kirjakauppias, ennen kuin omistautui musiikille ja toimi musiikinopettajana Hampurissa. Hampurin kaupungin senaatti myönsi Falkelle 1903 elinikäisen 3 000 silloisen Saksan markan vuosieläkkeen.
Lyyrikkona Falke kuului lähinnä Theodor Stormin koulukuntaan. Hän sai vaikutteita runoilijaystäviltään Detlev von Liliencronilta ja Richard Dehmeltä mutta omaksui pian omaperäisen tyylin.
Hans Peter Holst

Hans Peter Holst (1811–1893) oli tanskalainen kirjailija. Hän on julkaissut runokokoelmia, näytelmiä, eepoksen, runosarjan sekä valittujen runojen kokoelman ja kuusiosaisen valittujen teosten kokoelman (1887–1888).
Tringa (Mali)

Tringa on maalaiskunta Kayesin alueen Yélimanén piirissä Malissa. Sen keskuskylä Maréna sijaitsee 80 kilometriä Yélimanésta etelään. Kunnassa on 12 500 ja keskuskylässä 2 900 asukasta (vuonna 2009).
Tringan kunnan pinta-ala on 640,3 neliökilometriä. Se rajoittuu pohjoisessa Yélimanén piirin Diafounou Goryn, Goryn, Guidimen ja Soumpoun, idässä Nioron piirin Sandarén, etelässä Bafoulabén piirin Diakonin ja lännessä Kayesin piirin Marintoumanian kuntiin. 
Seutu kuuluu Sahelin vyöhykkeeseen. Pinnanmuodostusta leimaavat kyliä ympäröivät rikkonaiset ylängöt. Kasvillisuus on heinäsavannia, jolla kasvaa myös piikkipensaita ja pieniä puita. Tärkein vesistö on sadekauden jälkeen kuivuva Kolimbinén sivujoki Gari.
Kuntaan kuuluu neljä kylää: Maréna, Diakoné, Dialaka ja Lambatara. Asukkaista 90 prosenttia on soninkeja. Lisäksi on fulbeja, bambaroita ja tuaregeja. Puhutuin kieli on soninke ja vallitseva uskonto islam.
Kunnan läpi kulkee Bamakosta Kayesiin johtava maantie RN1. Etäisyys Kayesiin on 90 kilometriä. Yhteydet Yélimanéen ovat sadekaudella huonot.
Väestön pääelinkeinot ovat maanviljely ja laiduntamiseen perustuva karjanhoito. Tärkeimmät viljelykasvit ovat durra, hirssi, maissi, riisi, maapähkinä ja lehmänpapu. Myytäväksi kasvatetaan puuvillaa. Tuotantoeläimiä ovat naudat, lampaat, vuohet, aasit ja vähäisessä määrin hevoset. Lisäksi harjoitetaan käsityöammatteja.
Nuoriso pyrkii muuttamaan Ranskaan ja muihin maihin. Siirtolaiset auttavat perheitään ja rahoittavat yhteisiä hankkeita. Julkisiin palveluihin kuuluvat koulut, terveyskeskukset ja vesihuolto.
Otto Benzon

Carl Otto Valdemar Benzon (17. tammikuuta 1856 Kööpenhamina – 16. toukokuuta 1927 Kööpenhamina) oli tanskalainen kirjailija. Hänen tuotannostaan tunnettuja ovat erityisesti huvinäytelmät. Teoksista esimerkkejä ovat "Surrogater" (1881), "Tilfældigheder" (1886), "En skandale" (1884), "Sportsmænd" (1891), "Foraar og efteraar" (1914). Osa teoksista on kepeitä komedioita ja proverbeja, osa yhteiskuntasatiireja.
Benzon oli ammatiltaan apteekkari. Hän kuvaa näytelmissään tanskalaista porvaristoa, jolle hän kohdisti nokkelat kööpenhaminalaiset repliikkinsä. Yleisössä ne herättivät alkuun ärtymystä. Hän teki näytelmätuloistaan kirjailijastipendin, joka kantoi Georg Brandesin nimeä.
Ilkka Vass

Ilkka Vass (22. heinäkuuta 1949 Helsinki – 9. huhtikuuta 2020 Espoo) oli Sydän- ja keuhkosiirrokkaiden järjestön SYKE ry:n perustajajäsen ja pitkäaikainen toiminnanjohtaja sekä elinsiirtourheilun edistäjä.
Ilkka Vass syntyi kauppiassukuun ja teki myös uransa kauppiaana. Hän opiskeli Helsingin kauppakorkeakoulussa ja työskenteli vuoteen 1985 saakka kauppiasyrittäjän. Vass joutui jäämään sivuun työelämästä perinnöllisen sydänsairauden takia. Hänelle tehtiin vuonna 1989 sydämensiirto 27:ntenä suomalaisena.
Vass koki saaneensa sydämensiirtopotilaana myönteistä vertaistukea, ja operaatiosta kului vain muutama kuukausi, kun hän oli jo suunnittelemassa sydänsiirrokkaiden yhdistystä. Professori Markku S. Nieminen kommentoi Vassille, että uuteen yhdistykseen kannattaisi ottaa myös keuhkonsiirtopotilaat, joita tuolloin ei Suomessa ollut vielä yhtään. Sydämen- ja keuhkonsiirtoyhdistys SYKE ry perustettiin lokakuussa 1990, jolloin mukana oli myös henkilö, jolle tehtiin Suomen ensimmäinen keuhkonsiirto. Vass toimi ensin Syken järjestösihteerinä ja sitten toiminnanjohtajana.
Vass oli nuoruudessaan yleisurheillut ja piti liikunnan merkitystä erittäin tärkeänä elinsiirron saaneiden arjessa. Syke sai tehtäväkseen järjestää vuonna 1994 sydän- ja keuhkosiirrokkaiden EM-kilpailut. Kisojen yhteydessä Vass oli mukana perustamassa Euroopan sydän- ja keuhkosiirrokkaiden järjestöä, European Heart and Lung Transplant Federationia. Kisoja varten puolestaan haettiin opetusministeriöltä tappiotakuita. Ministeriö suositteli yhteistä liittoa Munuaistautiliiton kanssa, ja sen seurauksena perustettiin Suomen Transplantaatioliikunnan liitto, joka vaihtoi myöhemmin nimeä Elinsiirtoväen liikuntaliitoksi (Elli). Elli ja muutama muu liitto yhdistyi vuonna 2009 Suomen Vammaisurheilu ja -liikunta VAU -järjestöksi.
Vass toimi vuonna 2016 Vantaalla järjestettyjen sydän- ja keuhkosiirrokkaiden EM-kilpailujen sekä yleisen elinsiirron saaneiden ja dialyysipotilaiden EM-kilpailujen puheenjohtajana. Kilpailut järjestettiin samassa paikassa kahden eurooppalaisen järjestön lähentämiseksi.
Vass valittiin vuonna 2020 ensimmäisten joukossa Paraurheilun kunniagalleriaan.
Maarit Glocer

Maarit Hannele Glocer (o.s. Leso, s. 1955 tai 1956) on entinen malli ja Miss Suomen 2. perintöprinsessa vuodelta 1976.
Opettajaperheestä Halikosta kotoisin oleva Maarit Leso edusti Miss Suomi -kilpailun jälkeen Suomea Miss International Beauty -kisassa Tokiossa, muttei selviytynyt finaaliin. Hän toimi mallina Australiassa ja New Yorkissa ja suoritti opintoja Lontoossa. Hän opetti kauneudenhoitoa Dance City -tanssiopistossa Helsingissä ja tuli naisten sarjan toiseksi Jyväskylän suurajoissa 1978 Hannele Linnakosken kartanlukijana.
Glocer on asunut pitkään Yhdysvalloissa. Hän avioitui yhdysvaltalaisen Tom Glocerin kanssa kesällä 1988. Aviomies on entinen asianajaja ja uutisjätti Reutersin entinen pääjohtaja, sittemmin pääomasijoittaja ja hallitusammattilainen. Heillä on kaksi aikuista lasta. Avioliitto on Maarit Glocerille toinen. Aiemmin hän oli naimisissa ”missitohtorina” tunnetun Lasse Kanervan kanssa. Maaritilla on kaksi veljeä, joista isoveli asuu Australiassa ja kaksosveli Suomessa.
Champougny

Champougny on kunta Koillis-Ranskassa Meusen departementissa Grand Estin alueella. Kunnassa asui 83 asukasta vuonna 2017 ja sen pinta-ala on 5,91 neliökilometriä.
Champougnyn väkiluku on pienentynyt 20 asukkaalla vuodesta 2007, jolloin kunnassa asui 102 asukasta. Vuonna 2012 kunnan väkiluku oli 112, eli siellä asui 29 asukasta enemmän kuin vuoden 2017 väestönlaskennassa.
Herbeuville

Herbeuville on kunta Koillis-Ranskassa Meusen departementissa Grand Estin alueella. Kunnassa asui 180 asukasta vuonna 2017 ja sen pinta-ala on 6,71 neliökilometriä.
Herbeuvillen väkiluku on kasvanut 17 asukkaalla vuodesta 2007, jolloin kunnassa asui 163 asukasta. Vuonna 2012 kunnan väkiluku oli sama kuin vuoden 2017 väestönlaskennassa.
X40

X40 on Alstomin valmistama moottorivaunujuna, jota liikennöi SJ. Junayksiköitä on yhteensä 43 kappaletta. Junat otettiin käyttöön vuonna 2006.
A35

A35 on Ruotsissa käytössä oleva raitiovaunumalli. Urbos AXL-vaunutyyppiin perustuvaa A35-raitiovaunua valmisti Construcciones y Auxiliar de Ferrocarriles (CAF) vuosina 2013–2014 yhteensä 15 vaunua. Yhdessä raitiovaunussa on 72 istumapaikkaa ja 143 seisomapaikkaa. Vaunu on käytössä Tukholmassa Nockebyn radalla, Poikittaisradalla ja Spårväg Cityllä.
Rex Nebular and the Cosmic Gender Bender

Rex Nebular and the Cosmic Gender Bender on MPS Labsin kehittämä ja MicroProsen julkaisema seikkailupeli. Peli on julkaistu vuonna DOS:lle ja seuraavana vuonna Mac OS:lle.
Tarina.
Pelin päähenkilö on Rex Nebular, joka etsii arvokasta vaasia planeetalta, joka vaikuttaa kadonneen. Päähenkilö jää jumiin planeetalle, jossa asuu vain naisia.
Pelaaminen.
Peli on tieteiskomedia jossa on aikuishuumoria. Pelissä on valinta "kiltin" ja "tuhman" välillä, joka on ollut pääasiassa markkinointikikka eikä vaikuta merkittävästi itse sisältöön: pelissä ei ole pornoa eikä erotiikkaa. Vaikeusasteita on kolme, kaikki pulmat perustuvat inventaariomekanismiin ja ovat loogisia ja reiluja pelaajalle. Pelissä jumiutumisen aiheuttavat kohdat ovat pikselin etsimisestä johtuvia.
Pelaajalla on käytössä 10 yleistä verbiä eri toimintojen tekemiseen.
Vastaanotto.
Peli on saanut Adventure Gamersin arvostelussa 3,5 tähteä viidestä vuonna 2007.